钦定古今图书集成/理学汇编/学行典/第220卷 > 周淑
## 钦定古今图书集成/理学汇编/学行典/第220卷 > 周淑

按《道州志》：“周淑，字思孟，生有至性，叔祖母居孀无嗣，
抚为子。淑备极孝养，如事所生。登乡荐，六上春官不
第，不以屡抑废业，不以力学废定省。本生父尝病剧，
祷于神，请以身代。及易，哀极神伤，水浆不入口者
三年。丙辰成进士归，初不愿仕进，曰：‘吾不忍以乌纱
易莱彩也’。大母生母强之，始赴选，得重庆司李。尝视
巴”县篆，釐剔夙弊，吏无舞文，粮无加耗，一切馀羡，悉
贮公帑。偶遘疾，知不起，潸然曰：“白云亲舍，嗟何及矣！”
授书一联曰：“倚柳已舒鹏举志；报刘未展凤冠思。”书
罢，伏枕而逝。巴、蜀父老曰：“周使君纯孝，垂殁不忘其
亲。”咸为感泣，扶榇者如趋市。